钦定古今图书集成/明伦汇编/宫闱典/第002卷 > 梁
## 钦定古今图书集成/明伦汇编/宫闱典/第002卷 > 梁

### 武帝定宫中之职

按《梁书武帝本纪》，不载。　按《南史后妃传序》：“梁武拨
乱反正，深鉴奢逸，配德早终，长秋旷位。定令制贵妃、
贵嫔、贵姬为三夫人，淑媛、淑仪、淑容、昭华、昭仪、昭容、
修华、修仪、修容为九嫔，婕妤、容华、充华、承徽、列荣为
五职，美人、才人、良人为三职。”

### 天监元年夏四月诏后宫乐府一皆放遣

按《梁书武帝本纪》，天监元年诏曰：“宋氏以来，并恣淫
侈，倾宫之富，遂盈数千，推算五都，愁穷四海，并婴罹
冤横，拘逼不一。抚弦命管，良家不被蠲；织室绣房，幽
厄犹见役。弊国伤和，莫斯为甚。凡后宫乐府，西廨暴
室，诸如此例，一皆放遣。若衰老不能自存，官给廪食。”
天监七年，置大长秋，以司宫闱。

按《梁书武帝本纪》，不载　按《隋书百官志》：“天监七年
置大长秋，主诸宦者，以司宫闱之职，统黄门、中署、奚
官、暴室、华林等署。”